ГугъэфIхэр ящI
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм деж щыIэ Жылагъуэ советым зи чэзу зэIущIэ мы махуэхэм иригъэкIуэкIащ.
Жылагъуэ советым хэтхэмрэ министерствэм щылажьэхэмрэ къищынэмыщIа, зэIущIэм кърихьэлIат ди республикэм къыщыдэкI газетхэм, журналхэм я редактор нэхъыщхьэхэр, журналистхэр, нэгъуэщIхэри.
ЗэIущIэм и кIуэцIкIэ зыщагъэгъуэзащ республикэм щылажьэ хъыбарегъащIэ IуэхущIапIэхэм я лэжьэкIэм, дяпэкIэ зэрызаужьыну я мурадхэм, дэтхэнэми и Iуэху зыIутым.
КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин «Iуащхьэмахуэ» журналым и редактор нэхъыщхьэ хъуа Мыкъуэжь Анатолэ къызэхуэсахэм яригъэцIыхури, и псалъэхэм дыщIигъужащ зи усэ купщIафIэхэмкIэ республикэм цIэрыIуа щыхъуа Мыкъуэжьым и IэнатIэщIэм зэхъуэкIыныгъэфIхэр хилъхьэну зэрыщыгугъыр. КъыдэкIыгъуитI хъуауэ зи теплъэкIэ, щIэщыгъуагъкIэ зызыхъуэжа журналыр къызэхуэсахэм яригъэлъагъури, министрым жиIащ и теплъэм къищынэмыщIауэ, журналыр и купщIэкIи нэхъыфI, и щIэджыкIакIуэхэри нэхъыбэ хъун зэрыхуейр.
Къумахуэм щхьэхуэу я цIэ къриIуащ къэралыбзищымкIи ди деж къыщыдэкI сабий журналхэм. «Зэгъэпэщауэ, и теплъэкIи удихьэхыу къыдагъэкI ди сабий журналхэм хуэдэ зиIэ щIыналъэ куэд щыIэкъым. Ухуеймэ, мыбыхэм уатемыукIытыхьу сыт хуэдэ утыкуи ипхьэ хъунущ».
Газетхэм я гугъу щищIым, министрым жиIащ, абыхэм къытехуэ тхыгъэ зэмылIэужьыгъуэхэм ехьэлIауэ я деж цIыху куэд къызэрыпсалъэр. Ар тхыгъэхэр къазэрыфIэIуэхум, абы ират мыхьэнэм, ди цIыхухэр газет зэреджэм и нэщэнэу зэрыщытыр дыщIигъужащ Мухьэдин и псалъэхэм.
Апхуэдэуи Къумахуэм къызэхуэсахэм яригъэлъэгъуащ КъБР-м и Iэтащхьэм и унафэкIэ къыдэкI, тхьэмахуэ зэхуакум нэхъ гъэщIэгъуэну, нэхъыщхьэу къыщыхъуа псори къызэщIэзыкъуэж «КБП-неделя» газетыр.
Абы къыдэкIуэу министрым редактор нэхъыщхьэхэм фIыщIэ яхуищIащ я къару щымысхьыжу зэрылажьэм, я IэнатIэр Iэмал зэриIэкIэ ирагъэфIэкIуэным хуэунэтIа хэкIыпIэ зэмылIэужьыгъуэхэр къызэралъыхъуэм папщIэ.
КъБР-м и Журналистхэм я союзым и правленэм и унафэщI Мэзыхьэ Борис жиIащ:
— Мыпхуэдэ зэIущIэм куэд щIауэ дыхуэныкъуэт. ХъыбарегъащIэ IэнатIэм щылажьэхэм я IуэхущIапIэхэм ирагъэфIэкIуэн папщIэ зэрыщIэн, зэпсэлъэн хуейщ, зым адрейм зыщIигъакъуэу щытыпхъэщ, — жиIащ Мэзыхьэм.
«Заман» газетым и редактор нэхъыщхьэ Аттаев Жэмал и псалъэхэм къыхигъэщащ КъБР-м и журналистикэм къаруущIэ къызэрыхыхьэр зыхыумыщIэнкIэ Iэмал имыIэу. Ар ди республикэм журналистикэм зэрызыщиужьым и нэщэнэу къилъытащ абы.
Телевиденэм и Iуэху зытетым щагъэгъуэзэн папщIэ зэIущIэм хэтахэр яшащ РТПЦ-м.
Абы и унафэщI Жылау Сафудин гупым къапежьэри, бжыгъэ телевиденэм и гъэпсыкIэр зыхуэдэнум къахутепсэлъыхьащ. Абы зэрыжиIамкIэ, 2015 гъэм зэрыреспубликэу хуэкIуэнущ бжыгъэ телевиденэм икIи абы фIы къыпэкIуэнущ. Псом япэрауэ, телевизорым нэхъ IупщIу къигъэлъэгъуэнущ. Ар плъагъун папщIэ куэд щIауэ къыдагъэкIа телевизорхэм гуэдзэн (приставкэ) къахуэпщэхужын хуейщ, гъэ кIуам и август мазэм щегъэжьауэ къыдагъэкIа телевизорхэм а гуэдзэныр езыхэм хэтщ.
АдэкIэ гупым НОТР «Налшыкым» и хэщIапIэмкIэ яунэтIащ.
Къумахуэ Мухьэдин зэрыжиIамкIэ, гъэ къакIуэ икухэм фIэмыкIыу, мы унэм иджыри зы къат къытращIэу НОТР «Налшыкымрэ» «1 КъБР»-мрэ зэгуагъэхьэжыну я мурадщ.
НОТР «Налшык» телеканалым и унафэщI Вэрокъуэ Владимир къыхигъэщащ ди журналист нэхъыжьхэм къащIэувэн IэщIагъэлI ныбжьыщIэхэр дызэриIэм зэрыщыгуфIыкIыр. Абыхэм я щIэныгъэм, Iэзагъэм хагъэхъуэн папщIэ, нэгъуэщI щIыналъэхэм щрагъаджэ, мастер-классхэр драгъэкIуэкI.
Жылагъуэ советым и унафэщI Емуз Нинэ жиIащ зэIущIэм щызэхихамрэ щилъэгъуамрэ гунэс зэрыщыхъуар, телевиденэм зегъэужьыныр зэманым къигъэув Iуэхугъуэ пажэхэм зэращыщыр.
— Къэралымрэ жылагъуэмрэ, къэхъукъащIэхэмрэ ди цIыхухэмрэ зэпызыщIэ лъэмыж лъэщщ хъы-барегъащIэ IуэхущIапIэхэр, абыхэм хъыбарыр жылагъуэм зэрыбгъэдалъхьэ, ар зэрыгурагъаIуэ щIыкIэм куэд елъытащ, — жиIащ Къумахуэ Мухьэдин.
Министрым и псалъэм къыхигъэщащ хъыбаре-гъащIэ IуэхущIапIэхэм къыщыхъу зэхъуэкIыныгъэхэм КъБР-м и Iэтащхьэм и нэIэ зэрытетыр.
Жэщ-махуэм мыувыIэу лажьэу мы мазэм яутIыпща КъБР-м и радиом хуэдэу, телевиденэри ящIыну зэрамурадыр щыжаIащ зэIущIэм.
Щомахуэ Залинэ.
Сурэтхэр МАМИЙ Руслан трихащ.
